Rakvere VK alistus Järvamaale 5. geimilises lahingus
Pühapäeval toimunud neljas Schenker Liiga mängus olid edukad koduvõistkonnad, kui võidulisa teenisid TTÜ, Selver Tallinn, Järvamaa Võrkpalliklubi ja Ozolnieki Poliurs. Tänases neljast mängust kahes läks võitja selgitamiseks vaja maksimaalset viit geimi.
Võistluspäeva põnevusmängus suutis TTÜ pärast avageimi kaotust kodusaalis 3:2 (-25, 20, 24, -23, 17) võita Bigbank Tartu, millega kirjutati tartlastele tabelisse esimene kaotus. 52-st rünnakuüritusest 22 realiseerinud Daniel Maciel tõi võitjatele 27 ja Kirill Krasnevski 22 punkti. Siim Ennemuist lisas koduvõistkonnale 10 punkti. Tartu esinduse parim oli Robert Täht, kes kogus üleplatsimängijana 33 punkti. Taavi Nõmmistu arvele kogunes 21 punkti. Kahekohalise punktisummani jõudsid ka 11 silma kogunud Denis Sintov ja 10 punkti toonud Kevin Soo.
Kõik viis geimi mängiti ka teises Eesti võistkondade omavahelises mängus, milles liiga debütant Järvamaa Võrkpalliklubi teenis koduväljakul 3:2 (-18, 21, 15, -29, 12) paremusega Rakvere Võrkpalliklubi üle hooaja esimese võidu. Möödunud hooajal Pärnu Võrkpalliklubis pallinud Siim Põlluäär panustas võitu 27 punkti, Virko Vantsi ja Romet Priimägi lisasid vastavalt 14 ja 12 punkti. Rauno Tamme ja Karlis Mesila tõid Rakvere meeskonna resultatiivseimatena vastavalt 19 ja 18 punkti. Kaupo Kivisilla arvele kogunes 12 punkti.
Selver Tallinn suutis kodusaalis kanda favoriidikoormat ja alistada tulemsuega 3:0 (20, 14, 18) ASK/Kuldiga. Suurepärase mängu teinud Lincoln Williams kogus 87%-lise (15-st 13) rünnakuefektiivsuse juures 16 punkti. Ülejäänud Selveri mängijad kahekohalise punktisummani ei küündinud. Kui vastuvõtul olid kindlamad (56%-41%) lätlased, siis rünnakuid realiseeris edukamalt (66%-36%) Eesti võistkond.
Ainsas Lätis toimunud kohtumises suutis Ozolnieki Poliurs 3:0 (19, 17, 20) ülemängida Daugavpilsi Universitate.
10 punktiga jätkab Schenker Liiga turniiritabeli tipus Bigbank Tartu. Selveril, Jelgava Biolarsil, RTU/Robežsardzel ja Poliursil on kirjas 9 silma. TTÜ tõusis 7 punktiga kuuendaks. Pärast tänast ei ole kaotusekibedust tundnud vaid Pärnu Võrkpalliklubi, kes on võitnud mõlemad peetud mängud. Eesti-Läti ühisliiga jätkub järgmisel nädalavahetusel peetava kuue mänguga.
Schenker Liiga ajakava on nähtav SIIN ja turniiritabel SIIN.